Mikael Pyyhtiä

Mikael Johannes Pyyhtiä (s. 17. joulukuuta 2001 Turku) on suomalainen jääkiekkoilija, joka pelaa SM-liigajoukkue Turun Palloseurassa lainalla NHL-seura Columbus Blue Jacketsista. Hän on pelipaikaltaan vasen laitahyökkääjä, mutta Pyyhtiä osaa pelata myös keskellä.

Ura

Seuraura 
Pyyhtiä on Turun Palloseuran kasvatti. Hän voitti kauden 2016–2017 päätteeksi C-nuorten SM-pronssia. Huhtikuussa 2019 Pyyhtiä teki kolmivuotisen juniorisopimuksen TPS:n SM-liigajoukkueen kanssa. Hän aloitti kauden 2019–2020 seuran A-nuorissa. Pyyhtiä valittiin A-nuorten SM-liigan joulukuun pelaajaksi. Hän oli lopulta TPS:n kolmanneksi paras pistemies tehoilla 10+31=41. 

TPS:n miesten joukkueessa Pyyhtiä pelasi ensimmäisen virallisen ottelunsa Spengler Cupin toisella kierroksella 28. joulukuuta 2019 sveitsiläistä HC Ambrì-Piottaa vastaan. Hänet merkittiin joukkueen kakkosketjun vasempaan laitaan Petteri Wirtasen ja Joel Janatuisen viereen. Pyyhtiä pelasi turnauksessa kolme ottelua ilman tehopisteitä. TPS:n palattua Spengler Cupista SM-liigapeleihin hän teki liigadebyyttinsä 3. tammikuuta 2020 vieraissa Tampereen Ilvestä vastaan. Pyyhtiä merkittiin tutulle paikalle joukkueen kakkosketjun vasempaan laitaan Wirtasen ja Janatuisen viereen. Hän sai ottelussa jääaikaa 14.49 minuuttia. Pyyhtiä keräsi myös yhden syöttöpisteen oltuaan kakkossyöttäjänä Zach Budishin tekemään maaliin. Hän pelasi kauden 2019–2020 aikana SM-liigassa kaksi ottelua.

Columbus Blue Jackets varasi Pyyhtiän neljännellä kierroksella 114. pelaajana NHL:n varaustilaisuudessa 2020. Alkukauden 2020–2021 hän pelasi pääasiassa TPS:n U20-joukkueessa ja Pyyhtiä pelasi syyskaudella vain kaksi SM-liigaottelua. Alle 20-vuotiaiden MM-kilpailujen jälkeen hän kuitenkin vakiinnutti paikkansa SM-liigassa ja Pyyhtiä pelasi loppukaudella aina TPS:n ykkösketjussa asti yhdessä Juuso Pärssisen ja Lauri Pajuniemen kanssa. Kaikkiaan hän pelasi varsinaisen tulokaskautensa aikana 35 runkosarjaottelua tehopistein 3+4=7 ja 13 playoff-ottelua tehopistein 1+4=5. Pyyhtiä teki ensimmäisen SM-liigamaalinsa kautensa neljännessä ja uransa kuudennessa ottelussaan 20. tammikuuta 2021 Vaasan Sportia vastaan. Liigauransa ensimmäisen playoff-maalinsa hän teki toisessa puolivälieräottelussa 20. huhtikuuta 2021 Pelicansia vastaan. Pyyhtiän avausmaali jäi TPS:n 2–0-voittoon päättyneen ottelun voittomaaliksi. Kai Nurminen valitsi hänet ottelun Alumnien tähtien ykköstähdeksi. Pyyhtiä voitti kauden päätteeksi SM-hopeaa.

Kaudella 2021–2022 Pyyhtiä teki lopullisen läpimurtonsa SM-liigassa. Hän oli tehoilla 21+14=35 TPS:n paras maalintekijä ja toiseksi paras pistemies Markus Nurmen jälkeen. Pyyhtiä jakoi koko SM-liigan maalipörssin viidennen sijan neljän muun pelaajan kanssa. Jatkoaika.com-verkkolehden toimittaja Mika Tallskogin mukaan Pyyhtiä aloitti kautensa pisteiden valossa verrattain vaisusti, mutta hän teki läpimurtonsa loppukaudella, kun Pyyhtiän 35 tehopisteestä tehot 15+6=21 syntyivät runkosarjan 20 viimeisimmässä ottelussa helmi- ja maaliskuussa 2022. Hän teki liigauransa ensimmäisen kypärätempun 13. helmikuuta 2022 Pelicansia vastaan. Pyyhtiän ensimmäinen osuma syntyi ylivoimalla ja toinen jäi ottelun voittomaaliksi. Hän viimeisteli kolmannella maalillaan TPS:lle 4–1-voiton vastustajan tyhjään maaliin. Kai Ortio valitsi Pyyhtiän ottelun Alumnien tähtien ykköstähdeksi. Pyyhtiä teki kypärätempun myös toisessa välieräottelussa 10. huhtikuuta 2022 Tampereen Ilvestä vastaan. Marco Tuokko valitsi hänet ottelun Alumnien tähtien ykköstähdeksi. Pyyhtiä jakoi lopulta kahdeksalla osumallaan koko SM-liigan pudotuspelien maalipörssin voiton Tapparan Joona Luodon ja Veli-Matti Savinaisen kanssa. Hän voitti kauden päätteeksi SM-hopeaa. Tammikuussa 2022 Pyyhtiä teki TPS:n kanssa vuoden mittaisen jatkosopimuksen.

Toukokuussa 2022 Pyyhtiä teki kolmivuotisen NHL-tulokassopimuksen Columbus Blue Jacketsin kanssa. Syksyn harjoitusleirin päätteeksi seura lähetti hänet kaudeksi 2022–2023 lainalle TPS:n SM-liigajoukkueeseen.

Maajoukkueura 

Pyyhtiä pelasi alle 20-vuotiaiden MM-kilpailuissa vuonna 2021, jolloin hän voitti pronssia. Yhteensä Pyyhtiä on pelannut 15 nuorten maaottelua.

Suomen A-maajoukkueessa Pyyhtiä on pelannut kaksi ottelua ilman tehopisteitä. Hänet valittiin ensimmäisen kerran A-maajoukkueeseen jälkeenpäin vuoden 2022 Karjala-turnaukseen, kun Suomen alkuperäisestä joukkueesta kolme pelaajaa joutuivat jättämään turnauksen väliin. Pyyhtiä teki A-maajoukkudebyyttinsä turnauksen toisessa ottelussa 12. marraskuuta 2022 Turun Gatorade Centerissa Tšekkiä vastaan. Hänet merkittiin Suomen kakkosketjun vasempaan laitaan Antti Suomelan ja Jere Karjalaisen viereen.

Muuta 
Pyyhtiä suoritti keväällä 2020 liiketalouden perustutkinnon. Hänen isoveljensä Tuomas on pelannut jääkiekkoa puolustajana A-junioriksi asti ja heidän pikkuveljensä Niklas pelaa jalkapalloa Italian Serie A:n Bologna FC:ssä. Veljesten isä Tomi Pyyhtiä on pelannut myös jalkapalloa.

Tilastot

Lähteet

Viitteet 

Suomalaiset jääkiekkoilijat
Turun Palloseuran pelaajat
Columbus Blue Jacketsin pelaajat
Columbus Blue Jacketsin varaamat pelaajat
Vuonna 2001 syntyneet
Elävät henkilöt